Tradícia ku ktorej sa hlásime je tradíciou hodnôt, viery a duchovného bohatstva, nie zbraní a krviprelievania. Je nádherný pocit, že my všetci občania Slovenskej republiky môžeme byť súčasťou viac než tisícročného príbehu, ktorý nám pomáha pochopiť, kto sme a odkiaľ sme prišli. Sú to hodnoty, ktoré nás všetkých spájajú.

Najdlhšia tradícia nášho národa sa spája výlučne s kultúrou a so vzdelávaním, spája sa s misiou, ktorá dala ľuďom vieru, písmo a duchovné hodnoty. Svoju národnú identitu odvíjame od duchovna, od viery, od poznania, od slova. Od Cyrila a Metoda sa kontinuálne odvíja myšlienka, ktorú sformulovali štúrovci – myšlienka, že iba kultúrny, vzdelaný a civilizovaný národ sa raz môže stať aj politickým národom.